text: L'equip arlequinat va aconseguir empatar, però a la represa va topar amb uns locals inspirats
  Dilluns, 1 octubre 2018. 10:00. Redacció AnoiaDiari.
  Amb un resultat propi d'un set de tennis, l'Igualada Rigat va caure a Sant Sadurní de Noia. Els anoiencs van anar a remolc durant tot el partit, gairebé, contra uns locals que van ser molt efectius a pilota aturada.
  Els arlequinats van perdre per 6 a 4 a la pista del Noia, malgrat que van oferir una bona imatge. La pólvora dels locals i el protagonisme de la a pilota aturada – va haver-hi quatre faltes directes per equip, 4 penals pel Noia i 2 per l'Igualada – van decantar el partit.
  De fet, el matx no van començar amb gaire bon peu pels arlequinats. Al minut 4, Oriol Vives va veure una targeta blava i els cavistes van tenir una falta directa a favor. Edu Fernández, ex jugador de l'Igualada ara a les files del Noia, va transformar la falta directa per aconseguir l'1 a 0. El tècnic Ferran López va demanar temps mort per reordenar l'equip després del matiner gol dels locals, però a la represa del joc, els de l'Alt Penedès van aconseguir las segona diana mitjançant Sergi Llorca (2-0). Els jugadors de l'Igualada van protestar per falta prèvia, però el gol va acabar pujant al marcador.
  Calia agafar aire. Primer Ton Baliu i després Sergi Pla, van avisar a Martí Zapater. Al minut 10, Xavier Costa va veure una targeta blava per una dura falta sobre Met Molas i l'Igualada va disposar d'una falta directa a favor. Sergi Pla no va perdonar la jugada a pilota aturada i va posar el 2 a 1 al marcador. Els gol va donar ales als de l'Anoia, que només dos minuts més tard van gaudir de l'ocasió més clara del partit: el travesser va escopir una gran rematada de Sergi Pla a passada de César 'Tety' Vives.
  Després del primer gol igualadí, els arlequinats van tenir més presència a l'àrea contrària que no pas el rival. El treball i el bon joc dels homes de Ferran López es va materialitzar al minut 16, quan Oriol Vives va recuperar una bola a la frontal i va enviar-la al cantó esquerra de la porteria, on Martí Zapater no va poder aturar-la. Va continuar l'intercanvi de cops i poc abans del final de la primera meitat, la parella arbitral va assenyalar penal a favor del Noia. Xavi Costa va anotar la pena màxima i va tornar a avançar els locals al marcador (3-2).
  A la represa, l'Igualada no es va arronsar per anar per darrere al marcador i jugava amb el Noia de tu a tu. El Noia va cometre la desena falta al minut 31 de partit i Pla va marcar la falta directa i va posar el 3 a 3 a l'electrònic. L'alegria no va durar-los gaire als arlequinats, ja que a la jugada després de l'empat, Sergi Aragonès va marcar el 4 a 3 pel Noia, tot aprofitant una assistència de Marc Grau. L'efectivitat dels de l'Alt Penedès va guanyar el pols a l'Igualada durant aquest tram del partit, i cinc minut més tard del gol d'Aragonès, Sergi Llorca apareixia per fer el 5 a 3 i tornar a posar dos gols de distància.
  L'efectivitat dels cavistes va tallar l'embranzida que l'Igualada havia guanyat durant tota la primera meitat. Els arlequinats van gaudir de més oportunitats, però la defensa i Martí Zapater van estar encertats per aturar-les. Ton Baliu va veure la targeta blava al minut 42, amb el partit força trencat, però Edu Fernández no va marcar la falta directa de la que van disposar. La bola li va quedar massa llarga i un veloç 'Tety' Vives va arribar a temps per prendre-li la pilota.
  La situació encara va empitjorar quan al minut 43, Aleix Esteller aconseguia el 6 a 3. L'Igualada Rigat va disposar d'un penal als últims minuts de partit, però Oriol Vives no va poder transformar-lo. La jugada que va sorgir del penal aturat la va aprofitar Ton Bali per fer el 6 a 4 definitiu. El tècnic de l'Igualada, Ferran López, va valorar el joc del seu equip com "un partit competit, en una pista intensa i amb alguns condicionants". El pròxim compromís de l'Igualada a l'OK Lliga serà el proper divendres 5 d'octubre, al Pavelló de Les Comes, davant el CH Girona.